b"\n_START_ARTICLE_\nBerenguer I d'It\xc3\xa0lia\n_START_SECTION_\nMarqu\xc3\xa8s de Fri\xc3\xbcl\n_START_PARAGRAPH_\nQuan el seu germ\xc3\xa0 gran Unroch de Fri\xc3\xbcl va morir l'any 874, Berenguer va ser designat per succeir-lo com a marqu\xc3\xa8s de Fri\xc3\xbcl. D'aquesta manera va ocupar un lloc clau dins l'Imperi Carolingi, donat que la Marca feia frontera amb els croats i els eslaus que eren una constant amena\xc3\xa7a per la pen\xc3\xadnsula It\xc3\xa0lica. Berenguer es va convertir en un canal important entre els habitants de Fri\xc3\xbcl i l'Emperador i perqu\xc3\xa8 aquest pogu\xc3\xa9s exercir la seva autoritat sobre el territori. Fins i tot va tenir influ\xc3\xa8ncia a l'esgl\xc3\xa9sia de Fri\xc3\xbcl. L'any 884 va intervenir junt amb l'emperador en l'elecci\xc3\xb3 de Haimo com a bisbe de Belluno._NEWLINE_Quan l'emperador Llu\xc3\xads II, que tamb\xc3\xa9 era Rei d'It\xc3\xa0lia, va morir el 875, havent acordat amb Llu\xc3\xads el Germ\xc3\xa0nic que el succeiria el fill gran del monarca alemany, Carlemany, Carles el Calb, rei de Fran\xc3\xa7a Occidental, va envair la pen\xc3\xadnsula i es va coronarrei d'It\xc3\xa0lia i emperador. Llu\xc3\xads el Germ\xc3\xa0nic va enviar primer Carles III el Gras, el seu fill m\xc3\xa9s jove, i despr\xc3\xa9s Carlemany, al capdavant d'ex\xc3\xa8rcits nodrits de nobles italians condu\xc3\xafts per Berenguer, per tractar de recuperar el regne d'It\xc3\xa0lia. No ho van aconseguir fins a la deposici\xc3\xb3 de Carles III el Gras l'any 877. Sembla que la proximitat entre la Marca de Fri\xc3\xbcl i Baviera, que era governada per Carlemany sota la tutela del seu pare, van facilitar la cooperaci\xc3\xb3. _NEWLINE_El 883, Guiu III, recentment ascendit a duc de Spoleto, va ser acusat de tra\xc3\xafci\xc3\xb3 en un s\xc3\xadnode imperial celebrat a Nonantula a finals de maig. Aleshores va tornar al ducat de Spoleto i va fer una alian\xc3\xa7a amb els sarra\xc3\xafns. Carles III el Gras, ja emperador, va enviar Berenguer amb un exercit per prendre-li el ducat. Berenguer va tenir \xc3\xa8xit fins que una epid\xc3\xa8mia que va assolar tota It\xc3\xa0lia el va obligar a retirar-se._NEWLINE_El 886, Liutbard, bisbe de Vercelli, s'emport\xc3\xa0 Gisela, germana de Berenguer, del convent de monges de San Salvatore a Brescia, i la va casar amb un parent seu; no se sap si per la for\xc3\xa7a o amb el consentiment del convent i de l'emperador. Aix\xc3\xb2 va provocar la ira de Berenguer, que va atacar Vercelli i va saquejar els dominis del bisbe. Liutbard i Berenguer es van reconciliar poc despr\xc3\xa9s._NEWLINE_Degut a les lluites amb Liutbard, Berenguer havia perdut el favor del seu cos\xc3\xad, l'emperador. Berenguer va assistir a l'assemblea imperial celebrada a Waiblingen a principis de maig del 887 i all\xc3\xa0 es va reconciliar amb l'emperador que el va recompensar amb grans regals pels serveis prestats anys enrere. Al mes de juny o juliol, Berenguer tornava a estar al costat de l'emperador a Kirchen, quan aquest va adoptar Llu\xc3\xads de Proven\xc3\xa7a com a fill. Es diu que potser Berenguer aspirava a ser declarat hereu de Carles, i que de fet es va convertir en rei d'It\xc3\xa0lia immediatament despr\xc3\xa9s que Carles fos deposat pels nobles de Fran\xc3\xa7a Oriental a novembre del 887.\n_START_SECTION_\nRei d'It\xc3\xa0lia\n_START_PARAGRAPH_\nDespr\xc3\xa9s de la deposici\xc3\xb3 de Carles III el Gras, Berenguer va ser l'\xc3\xbanic governant junt amb Arnulf de Car\xc3\xadntia, que l'havia deposat, a ascendir a rei abans de la mort de l'emperador. Hi ha textos que daten l'inici del seu regnat a Pavia entre el 26 de desembre de 887 i el 2 de gener de 888. Des de l'inici, Berenguer va haver de lluitar amb nombrosos rivals per poder conservar el regne. Amb Guiu de Spoleto, aspirant al tron, va pactar una repartici\xc3\xb3 dels territoris. Despr\xc3\xa9s de la mort de l'emperador, Guy es quedaria amb Fran\xc3\xa7a Occidental i Berenguer amb It\xc3\xa0lia. Ambd\xc3\xb3s rivals estaven emparentats amb els emperadors carolingis per via materna, per\xc3\xb2 representaven faccions diferents dins de la pol\xc3\xadtica italiana: Berenguer era pro-germ\xc3\xa0nic i Guy era pro-franc\xc3\xa8s._NEWLINE_L'estiu de 888, Guiu, havent fracassat en l'intent d'apoderar-se del tron de Fran\xc3\xa7a Occidental, va tornar a It\xc3\xa0lia i va reunir un ex\xc3\xa8rcit format per spoletans i longobards i es va oposar a Berenguer. Van disputar una batalla prop de Brescia que va suposar una minsa vict\xc3\xb2ria per Berenguer, per\xc3\xb2 les seves forces van quedar tan debilitades que va haver de demanar una treva. La treva havia de durar fins al 6 de gener de 889._NEWLINE_Despr\xc3\xa9s de la treva, Arnulf de Germ\xc3\xa0nia va enviar tropes per envair It\xc3\xa0lia a trav\xc3\xa9s de Fri\xc3\xbcl. Berenguer, amb la finalitat d'evitar la guerra, va enviar ambaixadors perqu\xc3\xa8 es reunissin amb Arnulf. Aleshores ell mateix es va reunir amb Arnulf a Trento un dia entre novembre i Nadal. Arnulf li va permetre a Berenguer conservar el Regne d'It\xc3\xa0lia a canvi que fos vassall seu i de cedir a Arnulf les viles de Navus i Sagus. L'ex\xc3\xa8rcit va tornar cap a Alemanya, per\xc3\xb2 Arnulf es va quedar a passar el Nadal a Fri\xc3\xbcl._NEWLINE_A principis de 889, Guiu va contraatacar i va derrotar Berenguer a la Batalla de Trebia i es va coronar rei d'It\xc3\xa0lia. Encara que havia estat remogut del tron, Berenguer va conservar la seva autoritat a la Marca de Fri\xc3\xbcl. Malgrat que el Papa Esteve V hagu\xc3\xa9s recolzat les aspiracions al tron d'It\xc3\xa0lia de Guiu, un cop mort Carles el Gras, li va retirar el seu suport i es va posar de part d'Arnulf. Arnulf, per la seva part, era partidari de Berenguer i es diu que forj\xc3\xa0 una alian\xc3\xa7a amb Llu\xc3\xads de Proven\xc3\xa7a, Carles III de Fran\xc3\xa7a i Berenguer en contra de Guiu i Rodolf de l'Alta Borgonya._NEWLINE_El 893, Arnulf va enviar el seu fill Zwentibold (fill il\xc2\xb7leg\xc3\xadtim) a It\xc3\xa0lia. Aquest es va reunir amb Berenguer i junts van llan\xc3\xa7ar una ofensiva que va arraconar Guiu a Pavia. Sembla que Guiu els va subornar i aquests van desaprofitar l'ocasi\xc3\xb3 de derrotar-lo definitivament. El 894, Arnulf va dirigir un nou atac contra Guiu i junt amb Berenguer, van derrotar-lo a B\xc3\xa8rgam i van prendre el control de Pavia i Mil\xc3\xa0. Berenguer va marxar a la Toscana amb l'ex\xc3\xa8rcit d'Arnulf, quan de sobte el va abandonar i va tornar a Llombardia. Es va estendre el rumor que s'havia girat contra el rei i que havia tornat de la Toscana portant amb ell a Adalbert II de Toscana. No se sap si el rumor era cert o no, per\xc3\xb2 Berenguer va ser deposat de Fri\xc3\xbcl i substitu\xc3\xaft per Walfred, el m\xc3\xa9s alt conseller de Berenguer, per\xc3\xb2 Walfred va morir aviat i el tron va quedar vacant. _NEWLINE_Arnulf, que havia estat coronat emperador pel Papa Form\xc3\xb3s I, va deixar It\xc3\xa0lia a c\xc3\xa0rrec del seu fill Ratold, per\xc3\xb2 aquest aviat tornar a Alemanya a trav\xc3\xa9s del llac de Como, deixant It\xc3\xa0lia sota el control de Berenguer, que va fer un pacte amb Lambert, fill i successor de Guiu III de Spoleto. Berenguer i Lambert es van reunir a Pavia i van acordar repartir-se el regne. Berenguer rebria la part oriental delimitada pels rius Adda i Po. Segons el cronista Liutprand de Cremona, des d'aleshores els italians sempre van patir sota dos monarques. Per assegurar el compliment de l'acord, Lambert es va comprometre a casar-se amb Gisela, filla de Berenguer._NEWLINE_La pau no va durar massa temps. Berenguer va reunir un ex\xc3\xa8rcit i va avan\xc3\xa7ar cap a Pavia, per\xc3\xb2 Lambert el va derrotar a Borgo San Donnino i el va fer presoner. Uns dies despr\xc3\xa9s, el 15 d'octubre de 898, Lambert moria. Berenguer va quedar lliure i prengu\xc3\xa9 el control de tot el regne convertint-se de nou en rei \xc3\xbanic. _NEWLINE_L'any 899, els hongaresos van atacar per primera vegada It\xc3\xa0lia. Berenguer va reunir un gran exercit per expulsar-los. Va rebutjar un armistici dels hongaresos amb la intenci\xc3\xb3 d'expulsar-los completament. El 24 de setembre de 899, el seu ex\xc3\xa8rcit va ser agafat per sorpresa i derrotat prop del riu Brenta. _NEWLINE_Aquest frac\xc3\xa0s va perjudicar el prestigi de Berenguer com a dirigent davant la noblesa italiana, fet que va provocar que recolzessin a un altre candidat al tron, Llu\xc3\xads de Proven\xc3\xa7a. El 900, Llu\xc3\xads es va dirigir cap a It\xc3\xa0lia i derrot\xc3\xa0 en Berenguer, essent coronat emperador per Papa Benet IV l'any seg\xc3\xbcent. El 902, Berenguer va tornar el cop i va derrotar Llu\xc3\xads obligant-lo a jurar que no tornaria mai m\xc3\xa9s a It\xc3\xa0lia. Quan Llu\xc3\xads va trencar el jurament l'any 905 envaint la pen\xc3\xadnsula de nou, Berenguer el va derrotar a Verona i el va capturar i va ordenar que l'enceguessin el 21 de juliol. Llu\xc3\xads va tornar a Proven\xc3\xa7a i va seguir governant durant vint anys com Llu\xc3\xads el Cec. D'aquest manera el regnat de Berenguer es va consolidar i va governar sense oposici\xc3\xb3, excepte un breu per\xc3\xadode, fins al 922. Va establir la seva capital a Verona, ciutat que va ordenar fortificar. Durant els anys en qu\xc3\xa8 Llu\xc3\xads va suposar una amena\xc3\xa7a, Bertilla, la seva esposa, que era neboda de l'emperadriu Engelberga, va jugar un paper important en la legitimaci\xc3\xb3 del seu regnat. _NEWLINE_El 904,B\xc3\xa8rgam pat\xc3\xad un fort setge per part dels hongaresos. Un cop aixecat el setge, Berenguer va concedir al bisbe el privilegi de construir muralles. D'aquest manera el bisbe es va convertir en una mena de comte de la ciutat."